Nang ibinalita kay Minda ng kaniyang mga kapitbahay na natokhang ang anak niya, hindi siya maniniwala. Hahanapin niya muna kung nasaan ang anak niyang si Christine. Matagal na rin kasi itong hindi umuuwi sa kanila dahil hindi sila nagkakasundo sapagkat hindi niya matanggap na isa itong transgender. Doon iikot ang kuwento, sa paghahanap niya sa kaniyang anak sa kung saan-saang bahagi ng lungsod, hanggang sa huli, hindi niya pa rin ito mahahanap kaya hindi niya alam kung buhay pa ba ito o hindi. Ngunit sa proseso ng paghahanap na iyon, sa unang pagkakataon ay mapapalapit ang loob niya sa kaniyang anak dahil mas naunawaan at nakikilala niya ito sa pamamagitan ng mga sangang-sangang kuwento ng mga taong tunay na nakakikilala sa kaniyang anak.