**Lumuluha**

DJ Ellamil

Batch 25

Walang kakayahang umiyak si Jay, 14. Kailanman, walang tumutulong luha sa kaniyang mata, kahit noong siya’y ipinanganak, kahit siya’y nasasaktan, o kahit siya’y malungkot, kagaya ng sandaling namatay ang kaniyang Papa.

Dahil sa pagkamatay ng kaniyang Papa, naisipan ng kaniyang Mama, 52, na lumipat na silang muli sa probinsya nito, sa Mabitac, Laguna. Iniwan nila ang kanilang buhay sa lungsod.

Kasama ang kaniyang Mama at dalawa niyang kapatid, bumiyahe sila patungong Laguna at tinanggap naman sila nang buong puso ng kaniyang lola at ang kapatid ng kaniyang Mama na si Tito Paul, 45.

Upang pansamantalang maibsan ang kalungkutan nilang magkakapatid, niyaya sila ni Tito Paul na umakyat sa bundok.

Nang nakaakyat na sila ay ikinuwento ng kaniyang tito ang iba’t ibang lugar na puwedeng puntahan sa Mabitac, katulad ng ilog na tinatawag na Limbok. Pinaniniwalaan daw ng marami na pinagliliguan ito ng isang diwatang walang anyo. Subalit nag-iiba-iba raw ang hitsura nito depende sa mga taong gusto muling makasama ng nakakita rito.

Habang naglalakad sa kalsada si Jay isang hapon upang maging pamilyar sa kanilang bagong tirahan, makikilala niya ang isang lalaking kasing-edad niya at yayayain siya nitong pumunta sa Limbok.

Malalaman niyang Lando, ang pangalan nito. Sumama si Jay sa lalaki dahil umaasa siyang makikita niya ang diwatang nasa kuwento ng kaniyang tito. Ngunit nang nakarating na sila, sa halip na diwata ay makikita niya ang isang babaeng kasing-edad din nila na naliligo.

Hindi roon magtatapos ang kakaibang karanasan niya sa Mabitac, sapagkat mayroon siyang madidiskubre kay Tito Paul na naging palaisipan sa kaniya.

Malalaman niyang nagbabasa ito ng isang nobela tungkol sa pag-iibigan ng dalawang lalaki, at sa unang pahina ng libro ay mayroong nakasulat: *Mahal kita.* Pamilyar sa kaniya ang sulat-kamay na iyon sapagkat saulong-saulo niya kung paano magsulat ang kaniyang Papa.

Second year high school na si Jay nang nagsimula na ang pasukan. Ito ang dahilan kung bakit nakaramdam siya ng kaba. Wala siyang kakilala sa bago niyang paaralan.

Subalit madidiskubre niya na kaklase niya pala si Lando at ang babaeng nakita niyang naliligo sa ilog. Malalaman niyang Mica ang pangalan nito.

Kahit anong iwas ni Jay kay Lando, naging magkaibigan sila. Mayroon palang gusto si Lando kay Mica kaya lagi nitong binobosohan ang babae sa tuwing naliligo ito sa ilog.

Habang tumatagal ang kanilang pagkakaibigan, unti-unting nagkakaroon ng pagkagusto si Jay kay Lando. Ngunit, pinipigilan niya ang damdaming iyon sapagkat alam niyang mali ang pag-iibigan ng dalawang lalaki. At isa pa, alam niyang hindi siya magugustuhan ni Lando sapagkat lagi nitong bukambibig ang pagnanasa sa mga babae.

Isang araw, nagulantang siya nang ikinuwento ni Lando na sa unang pagkakataon ay naranasan na nitong makipagtalik. Hindi kay Mica, kung hindi kay Sister Marie, 35, ang madreng nagtuturo sa kanila ng katekismo.

Hindi niya inaasahang magagawa ito ng madre sapagkat sobrang bait nito. Binigyan pa sila ng kaniyang mga kaklase ni Sister Marie ng rosaryo upang palagi silang magdasal.

Simula noon, hindi na niya kinausap si Lando. Nakararamdam siya ng pandidiri dito at pagkadismaya sapagkat sigurado na siyang hindi siya magugustuhan ng lalaki.

Ilang linggo ang lumipas, napansin niya ang pagkatamlay ni Lando. Parang nasa ibang lugar ang utak nito. Laging tulala. Hindi siya nakatiis at kinausap na niya ito.

Sinabi ni Lando na nabuntis nito si Sister Marie at hindi nito alam kung ano ang gagawin. Hindi alam ni Jay kung ano’ng pumasok sa isip niya. Niyaya niya si Lando na uminom ng alak, kahit ang totoo, hindi pa talaga siya nakaiinom nito kahit kailan.

Pumunta silang dalawa sa Limbok dala ang mga bote ng beer na binili nila sa tindahan. Sinabi nilang pinabili lang iyon ng tatay ni Lando.

Umupo sila sa damuhan habang nakatitig sa ilog.

Hindi nila namalayan na sinimulan na nila ang inuman habang hindi nagsasalita. Nakita ni Jay na umiiyak na ang kaibigan. Marahil, dahil sa tama ng alak, kaya lumakas ang kaniyang loob.

Hinawakan niya ang kamay ni Lando. Napatingin ito sa kaniya, parang sinasabing tanggap nito ang kaniyang pagkatao.

Napatitig si Jay sa mga mata ni Lando, sa pagtulo ng luha sa mga mga nito. Dahan-dahan niyang inilapit ang kaniyang mukha sa mukha ng kaibigan. Hinalikan niya ito sa labi. Isa, dalawa, tatlo, hindi niya alam kung ilang segundong magkadikit ang kanilang labi.

“Mahal kita,” sabi ni Jay. Naalala niya bigla ang nakasulat sa pahina ng libro ni Tito Paul. Ngumiti lamang si Lando. At saka siya nito niyakap.

Kinabukasan, hindi na pumasok si Lando sa paaralan. Ganoon din si Sister Marie. Nakaramdam na si Jay ng kaba, lalo nang napabalitang nakita ang katawan ng madre na lumulutang sa ilog. Wala nang buhay.

Nang nalaman ito ni Jay ay dali-dali siyang pumunta sa ilog. Naroon na ang mga pulis. Nakabalot na ang bangkay sa isang tela. Biglang sumikip ang kaniyang dibdib at napaupo.

Naramdaman niya na mayroon siyang bagay na naupuan. Nakita niya ang rosaryong kagaya ng ipinamigay sa kanila noon ni Sister Marie. Ngunit mayroong marka ng pentel pen ang rosaryo. Naalala niya na isa lang ang taong naglagay ng ganoong palatandaan. Si Lando.

Kinuha ni Jay ang rosaryo at patakbong umuwi sa kanilang bahay. Magugulat siya nang nakita niyang umiiyak ang Tito Paul niya habang hawak ang retrato ng kaniyang Papa.

Tinanong niya kung ano’ng nangyayari. Noong una’y hindi ito sumasagot. Ito ang dahilan kung bakit napuno si Jay. Gusto niyang makalaya sa mga kasinungalingan.

Bigla siyang nagsisigaw. Para na siyang sasabog.

Kinuha niya ang libro ni Tito Paul at itinanong dito kung sino ang nagsulat ng mensahe sa unang pahina.

Dali-dali siyang pinakalma ni Tito Paul. Kinuha nito ang libro sa kaniya at kaagad itong niyakap. Mapagtatanto ni Jay kung gaano ito kahalaga sa kaniyang tito.

Nang maayos na ang kaniyang pakiramdam, ipagtatapat ni Tito Paul na mayroon itong relasyon sa kaniyang Papa, at humingi ito ng patawad sa kaniya dahil sa pagkakasala nitong nagawa.

Biglang dumating ang kaniyang Mama. Sasabihin nitong matagal na nitong alam ang relasyon ng dalawa, subalit hindi ito nagsalita dahil parehas nitong mahal ang asawa at kapatid.

Hindi alam ni Jay kung ano ang kaniyang gagawin. Mas sumisikip ang kaniyang dibdib. Maaalala niya si Lando, ang mga panahong masaya silang dalawa. Ang kanilang halik. Kung natanggap ng kaniyang Mama ang pag-iibigan ni Tito Paul at ng kaniyang Papa, marahil ay tatanggapin din siya nito kung sakaling aminin niya ang tunay niyang pagkatao.

Ilang linggo ang lumipas, hindi pa rin nagpaparamdam si Lando at hindi pa rin matukoy ng pulisya kung ano ang dahilan ng pagkamatay ni Sister Marie.

Isang hapon, pagkagaling sa eskuwelahan ay pumunta si Jay sa ilog. Nakita niya ang diwata na naliligo. Tama nga ang sabi-sabi, wala itong anyo. Para lang itong liwanag. Subalit nabighani siya sa kagandahan nito.

Ilang sandali pa’y magbabago ang hitsura ng diwata. Magiging hitsura ng kaniyang Papa. At magiging hitsura ni Lando.

Unti-unti, mayroong tumulong luha sa mukha ni Jay. Sa unang pagkakataon ay natuto na siyang lumuha. Umiyak siya nang umiyak na parang wala nang katapusan.