**Lumuluha**

DJ Ellamil

Batch 25

**Sentence Outline**

1. Namayapa ang Papa ni Jay.
2. Hindi iiyak si Jay nang ibinigay na sa kanila ang urn nito, samantalang ang Mama at ang mga kapatid niya ay hahagulhol.
3. Sasabihin ng Mama niyang lilipat na sila sa probinsya nito, sa Mabitac.
4. Dadalhin nila ang urn ng kaniyang Papa.
5. Habang nasa bus ay makikita ni Jay ang mga palayan at bundok, tanda na nasa Mabitac na sila.
6. Pupunta sila sa bahay ng kaniyang Mama, sasalubungin sila ng kaniyang lola at ang kapatid ng kaniyang Mama na si Tito Paul.
7. Hihingi ng paumanhin ang lola ni Jay dahil hindi sila nakapunta sa libing ng kaniyang Papa.
8. Mapapansin niya ang kalungkutan sa mukha ng kaniyang tito habang nakatingin ito sa hawak na urn ng kaniyang Mama.
9. Itatago ng kaniyang Mama ang urn sa magiging kuwarto nito kasama ang kaniyang ate.
10. Ilalagay ni Jay ang kaniyang mga damit sa kuwarto ni Tito Paul. Iyon na rin ang magiging kuwarto niya.
11. Kukumustahin siya ni Tito Paul, sasabihin niyang hindi pa rin siya nakakaluha.
12. Yayayain silang magkapatid ni Tito Paul na umakyat sa bundok, ikukuwento nito ang tungkol sa diwatang walang anyo na nagpapakita sa ilog na tinatawag na Limbok. Nag-iiba-iba raw ang hitsura nito depende sa taong gustong muling makasama ng nakakita rito.
13. Hapon. Habang nililibot ni Jay ang kanilang bagong lugar ay makikilala niya si Lando.
14. Yayayain siya ni Lando na pumunta sa Limbok.
15. Makikita niya sa ilog ang isang babaeng kasing edad nila na naliligo.
16. Pupurihin ni Lando ang babae, parang nakakita ng masarap na pagkain.
17. Hindi magiging komportable si Jay, kaagad siyang uuwi sa sa kanila.
18. Ilang araw ang lilipas, sa labas ng kanilang bahay. Malalaman niyang nagbabasa si Tito Paul ng isang nobela tungkol sa pag-iibigan ng dalawang lalaki.
19. Makikita niya na mayroong nakasulat sa unang pahina ng libro: *Para kay Paul, mahal kita.* Mapaiisip siya dahil pamilyar ang sulat-kamay.
20. Unang araw ng pasukan. Malalaman ni Jay na kaklase niya si Lando at si Mica, ang babaeng nakita niyang naliligo sa Limbok.
21. Iiwasan ni Jay si Lando, ngunit pipilitin siya nitong kausapin siya.
22. Magiging magkaibigan sila.
23. Sasabihin ni Jay rito na hindi siya marunong umiyak. Gagawa sila ng iba’t ibang paraan upang masolusyonan ang problema niyang iyon, ngunit wala pa ring mangyayari.
24. Liligawan ni Lando si Mica, tutulungan siya ni Jay.
25. Hindi sasagutin ni Mica si Lando, ngunit magiging magkaibigan silang tatlo.
26. Makikilala nila ang isang madre na magtuturo sa kanila ng katekismo.
27. Magiging malapit ang klase nila rito, bawat isa sa kanila ay bibigyan nito ng rosaryo.
28. Lalagyan ni Lando ng pananda ang kaniyang rosaryo upang kapag nawala ito ay madali niyang mahahanap.
29. Magiging masaya si Jay sa pagkakaibigan nilang tatlo nina Mica, lalo kapag sila lang ni Lando ang magkasama, marami silang ginawa na unang beses niya lang naranasan.
30. Mararamdaman ni Jay na gusto na niya ang kaniyang kaibigan, ngunit alam niyang hindi ito tatanggapin ng kaniyang paligid.
31. Madalas silang pumupunta sa Limbok ni Lando dahil tila ito na ang naging kanilang santuwaryo, sasabihin niya na gusto niyang makita ang diwata.
32. Sa kanilang bahay. Ilang buwan na sila sa Mabitac ngunit mapapansin niyang hindi masyadong nag-uusap ang kaniyang Mama at si Tito Paul simula nang dumating sila rito.
33. Hihiramin ni Jay sa kaniyang Mama ang mga lumang retrato na ipinadala sa kanila ng kaniyang Papa noong nasa Saudi pa ito.
34. Makikita niya ang mga isinulat ng kaniyang Papa sa likod ng mga retrato, kagaya nga ng sulat-kamay sa libro ni Tito Paul.
35. Sa eskuwelahan. Mapapansin nila ni Mica na hindi na laging sumasama sa kanila si Lando dahil lagi itong nakabuntot kay Sister Marie.
36. Isang araw, sasabihin sa kaniya ni Lando na nakipagtalik ito sa madre.
37. Hindi na niya kakausapin si Lando.
38. Silang dalawa na ni Mica ang laging magkasama, ngunit hindi niya maramdaman ang nararamdaman niya noong kasama niya si Lando.
39. Mapapansin ni Jay na naging matamlay si Lando, lagi itong tulala.
40. Magsusulat siya ng liham para dito upang kumustahin.
41. Pasikreto niyang ilalagay ang liham sa bag ni Lando.
42. Mababasa ito ni Lando.
43. Lalapitan nito si Jay kinabukasan upang kausapin.
44. Ipagtatapat nito na buntis si Sister Marie at hindi nito alam ang gagawin.
45. Yayayain ni Jay si Lando sa ilog.
46. Bibili sila ng alak.
47. Hindi sila mag-uusap habang nag-iinom, makikita niya na lang na umiiyak na si Lando.
48. Tititigan ni Jay ang mukha ni Lando at dahan-dahang hahalikan.
49. Sasabihin niyang mahal niya ito. Maaalala niya ang nakasulat sa libro ni Tito Paul.
50. Yayakapin siya nito nang mahigpit. Iyon ang huling beses na makikita niya si Lando.
51. Magtataka sila ni Mica kung bakit hindi na pumapasok sa eskuwelahan si Lando, kahit si Sister Marie.
52. Sa kanilang bahay. Magkakausap sila ni Tito Paul dahil napansin nito na mayroong bumabagabag sa kaniya, ngunit hindi niya sasabihin kung ano iyon.
53. Biglang ikukuwento ng kaniyang tito na nakita na nito ang diwata isang beses.
54. Tatanungin niya kung ano ang naging hitsura ng diwata, kung sino sa mga taong gusto ulit makasama ng kaniyang tito. Hindi siya nito sasagutin.
55. Ilang araw ang lumipas, mababalitaan nila na natagpuan ang bangkay ni Sister Marie sa ilog.
56. Pupunta si Jay sa lugar na iyon.
57. Makikita niya na kinukuha na ng mga pulis ang bangkay.
58. Mapapaupo siya. Makakapa niya ang rosaryo na mayroong pananda.
59. Dali-dali siyang uuuwi habang nakalagay sa dibdib ang rosaryo.
60. Sa labas ng kanilang bahay. Tatanungin siya ng kaniyang Mama kung ano ang nangyari, subalit hindi niya ito papansinin.
61. Maririnig ni Jay ang isang hagulhol sa loob ng kuwarto nila ni Tito Paul.
62. Makikita niya ang kaniyang tito na umiiyak habang nakalagay sa dibdib ang retrato ng kaniyang Papa.
63. Mapapansin niyang nasa dibdib niya pa rin ang rosaryo at agad itong ilalagay sa bulsa.
64. Tatanungin ni Jay kung bakit umiiyak si Tito Paul. Hindi ito sasagot.
65. Bigla siyang sisigaw siya dahil sa mga nangyayari.
66. Kukuhanin niya ang libro at itatanong sa kaniyang tito kung sino ang nagsulat sa unang pahina.
67. Hindi kaagad ito sasagot, ngunit sasabihin din na sulat iyon ng kaniyang Papa.
68. Hihingi ito ng patawad at ipinaliwanag na bago pa magkatagpo ang kaniyang mga magulang ay mas una silang nag-ibigan ng kaniyang Papa.
69. Matutulala si Jay.
70. Papasok ang kaniyang Mama sa kuwarto dala ang urn ng kaniyang Papa.
71. Ibibigay nito ang urn sa kaniyang tito.
72. Sasabihin ng kaniyang Mama na matagal na nitong ang lahat. Magkakaroon ang magkapatid ng kapatawaran sa isa’t isa.
73. Ilang linggo ang lumipas, wala pa rin silang balita tungkol sa pagkamatay ni Sister Marie, bukod sa buntis ito.
74. Babalik muli sa normal ang lahat sa eskuwelahan, mararamdaman niyang gumaan na ang atmospera sa kanilang bahay dahil sa pagkakaayos ng kaniyang tito at mama.
75. Magsusulat muli siya ng liham para kay Lando, upang kumustahin at sabihin ang mga nangyayari, kahit hindi niya alam kung paano ito ibibigay.
76. Pupunta si Jay nang mag-isa sa Limbok dala ang liham, itatapon niya ito sa ilog.
77. Makikita niya ang diwatang walang anyo.
78. Unti-unti, magiging hitsura ito ng kaniyang Papa at ni Lando.
79. Luluha si Jay sa unang pagkakataon.