**PAGKUBLI**

(Working Title)

**Manilyn Bartolome**

Linggo ng hapon noon. Kasama ni Maxene, 26 yrs old, ang kanyang Nanay na si Mila, 52 yrs old, sa pagsisimba. Nakaupo sila malapit sa unahan at hinihintay na mag-umpisa ang misa. Tumayo sila sa hudyat ng tigapagsalita. Pag lingon niya ay saktong dumaan ang pari. Ito ay guwapo at bata pa at mukhang bagong pari pa lamang. Ito ay si Fr. Alex, 29 yrs old. Naintriga siya kaya kahit na hindi siya nagbibigay ng atensyon dati sa misa ay nakatutok siya ngayon. Sa homilya ay imbes na manatili sa altar ay naglakad ang pari malapit sa mga tao habang nagsasalita. Magaling ito kaya mas lalong napukaw ang atensiyon niya at doon na nagsimula ang lahat.

Dumaan ang mga araw. Kung dati ay bihira magsimba si Maxene ngayon ay linggo-linggo na at sinisiguro pa niya lagi na maaga siya para maganda ang puwesto niya. Kung dati ay wala lang ang pagsisimba ngayon ay excited na siya. Napapansin ng nanay niya na kapag magsisimba ay tila kay ganda yata lagi ng suot niya ngunit kapag tinatanong siya nito o binibiro ay hindi niya ito sinasagot. Kapag nagsasalita si Fr. Alex ay tutok na tutok siya dahil magaling ito magsalita. Pagkatapos ng misa ay hindi siya tatayo hanggang hindi umaalis ng altar si Fr. Alex. Ngunit kapag gabi na o kapag nag-iisa siya sa kwarto ay napapaisip siya sa kung ano ba ng ginagawa at nararamdaman niya. Na mali iyong bagay na iyon na hindi niya mapangalanan. Ngunit hindi niya iyon mapigilan.

Marami siyang naririnig dahil sikat si Fr. Alex. Marami ring tsismis. Pinag-uusapan lagi ng mga matatanda ang pari dahil bukod sa salita ng Diyos ay mahilig din ito magpahayag ng mga pasaring sa gobyerno sa mga homily nito. Kinokondena ito ng ilang tao sa barangay nila. Ngunit si Maxene ay nasa loob ng kanyang sariling pag-iisip at imahinasyon. Habang tumatagal ay iba na ang nararamdaman niya. Mga imahinasyon na mali at nananatili lang sa isip niya. Wala siyang ginagawa kundi mag-imagine ng pepwedeng magkaroon sa pagitan nila ni Fr. Alex. Habang dumaraan ang mga buwan ay palalim ito ng palalim. Ngunit mas nagiging matunog rin ang pangalan ni Fr. Alex hindi lang sa lugar nila dahil ang mga homily nito ay napapanood rin sa facebook. Kumakalat ang mga video nito lalo na ang mga pasaring nito sa pamahalaan.

Linggo-linggo ay laging nagsisimba si Maxene habang suot ay magarang damit ngunit kahit kailan ay wala siyang ginawa. Kapag pauwi na siya at mag-isa lamang sa kwarto ay doon lang umiikot ang isip niya. Mula sa imahinasyon ng pagkakakilala nila hanggang sa pagkakalapit. Kung anu-anong senaryo ang nabubuo niya tuwing gabi.

Kumakalat rin sa ibang tao na si Fr. Alex daw ay may lihim na karelasyong babae. Bukod pa ito sa patuloy nitong pagsama sa homily nito ng mga pahayag nito kontra sa pamahalaan.

Hindi ito pinansin ni Maxene. Bagkus lalo pa siyang naintriga sa posibilidad na sila ay magkaroon ng relasyon. Kung anong klaseng eskandalo iyon at kung paano nila ipaglalaban ang pagmamahalan nila. Lahat ay binubuo niya sa kanyang imahinasyon.

Isang linggo, normal na araw ng misa. Kasama niya ang kanyang kaibigan na si Jena sa pagsimba. Sa kalagitnaan ng homily ay tutok na tutok pa rin siya kay Fr. Alex. Isang putok ang maririnig at nagsigawan lahat ng tao. Nagpapaunahan ang lahat sa paglabas habang si Maxene ay nakatingin lamang sa nakadapang katawan ni Fr. Alex sa sahig. Pinipilit siyang hilahin ng kaniyang kaibigan palabas ng simbahan ngunit siya ay wala sa tamang ulirat at nakatingin lamang sa katawan ni Fr. Alex. Bago tuluyang makalabas ng simbahan, sa may pintuan nito, ay nakita niya ang isang babae. Nagtatakbuhan palabas ang lahat ng tao at patuloy pa rin siyang hinihila ng kaniyang kaibigan palabas ngunit sa babaeng ito lamang siya nakatingin. Umiiyak ito habang sinasabi ang pangalan ni Alex. Tuluyan na silang tumakbo palayo ng kaniyang kaibigan, pinilit niyang tanawin ang babae at ang simbahan hanggang tuluyan na itong mawala sa kaniyang paningin.