*Si Chabebang ay isang lumpong matanda na tinakwil ng anak. May nakilala siyang bata at napamahal siya rito. Kinausap ni Chabebang ang tagapag-alaga ng bata na s'yang naging dahilan kaya hindi na muli itong nagpakita sa kanya.*

**Storyline:**

Nagkaroon ng sunog sa pabrika na pinagtatrabahuhan ni Chabebang sa Manila. Tinamaan siya sa paa na naging sanhi ng kanyang pagkalumpo. Matapos gumaling ay bumalik si Chabebang sa anak na nasa Probinsya. Labing limang taon na silang hindi nagkikita at ang anak niya ay may sarili ng pamilya. Nagnakaw ng pera ang apo sa kanyang mga magulang at ibinintang ang nawawalang pera kay Chabebang. Ang manugang naman ay kampi sa anak na pinalaki niya sa layaw. Naniwala ang kanyang anak at pinalayas ang ina sa kanilang bahay.

Nagpalaboy-laboy sa daan ang matanda at humihingi ng limos sa kung sinu-sino. May batang lumapit sa kanya para ibahagi ang tinapay na dala nito. Ilang beses ginawa ng bata ito hanggang sa kinausap na siya ng matanda at nagkwentohan sila sandali. Naantig ang puso ng matanda para sa bata. Siya at ang bunsong kapatid ay ampon sa isang malupit na pamilya. Nagtitiis para may makain araw-araw. Gustong tumulong ni Chabebang sa bata para makalaya silang magkapatid. Kahit mahirap maglakad ay sumama siya bahay nito at kinausap ang kanyang tagapag-alaga. Mabuti ang pakikitungo ng tagapag-alaga sa kanya at sinabing hindi na ito uulitin pa. Sa huli, napansin niyang magkasing laki ang bata at ang tagapag-alaga niya.

Nagtrabaho bilang tagapagbenta ng kandila sa simbahan si Chabebang dahil malapit ito sa bahay ng bata. Noon ay nakikita niya ditong nagdadasal ang bata. Lumilipas ang mga araw pero hindi na niya napapansin ang bata, kaya minabuti niyang dumalaw sa bahay nito. Malayo pa lang ay may nakita na siyang taong nakasuot ng kulay itim na damit sa bahay nila. Nang nakalapit na siya ay umilag at sinara nito ang mga bintana at pinto. Nag-alala siya sa bata kaya nagdesisyong matulog sa tabi ng bahay nila. Gusto niyang makita ang bata kahit sandali lang.

Nang gabing yun ay nagising siya sa umaalingasaw na amoy na hindi niya alam kung saan nagmula. Sumilip siya sa gilid ng bahay at nakita ang lalaking nakaitim na damit. Magsasalita na sana siya ng napatigil dahil sa amoy at sa nakitang sako-sako ng semento na dala nito. Dalawang beses niya nakitang humalo ito ng semento para sa poso-negro. Sa pangatlong pagkakataon ay namatay ang ilaw at kahit hirap lumakad ay lumapit siya ng hindi ng walang ingay. Dahil sa itim na damit nito ay hindi niya makita ng maayos kung sino ang humahalo ng semento pero nasisilayan niya ang pala na gamit nito. Naririnig niya ang yapak ng mga paa, ingay ng pala at naaamoy ang loob ng poso-negro. Maya-maya ay may ibang amoy ang dumagdag sa paligid. Saan kaya nagmumula ang masansang amoy na bumalot sa buong paligid?

Sumunod na araw ay bumalik si Chabebang sa bahay ng bata. Dumiretso sa likod ng bahay para tumingin sa poso-negro. Makikitang bagong hukay ito. Lumabas ang bata at nagkita sila ni Chabebang, yumakap ito kanya. Pawis at ang dumi-dumi nito na halatang bagong laro lang. Dinala ng bata si Chabebang sa loob ng bahay nila pero hindi siya pumayag dahil baka sila pagalitan ng tagapag-alaga niya. Sabi ng bata ay ipapakilala niya raw si Chabebang sa tagapag-alaga. Pumasok sila sa loob bahay at pinahintay siya ng bata sa sala. Bumalik ito at may dala-dalang itim na damit na may laman sa loob. Nang binuksan niya ay bumagsak sa sahig ang ulo ng kanyang tagapag-alaga sabay ngiti kay Chabebang. "Malaya na ako" ang sabi ng bata.