**Laro tayo**

(Batch 26) Sep. 21, 2020

**Writer:** Ruffa Kathriss A. Gutierrez / **Phone**: 09661505052 / **Email:** ruffakathriss@gmail.com

**Genre:** Horror-Comedy / Fantasy

**Film Type:** Cartoon short film

**Main Characters**

**Loida** – (11 yrs old) Hangad ay makapasa ng assignement at makakuha ng malakas na signal.

**Clown** - Gusto makipaglaro kay Loida.

**Sub Characters**

**Nanay** – (40 yrs old) Mahal at nag-aalala sa anak. Niregalohan ang anak ng lobo at kumuha ng trampoline para sa anak kung sakaling mahulog.

**Ronnie** – (11 yrs old) Classmate at mapagbirong kaibigan ni Loida

**Logline**

*Binigyan ng lobong may clown si Loida ng kanyang ina dahil kaarawan n’ya ngayon. May ipapasang assignment sa online class si Loida ngayong araw. Pero, mahina ang signal n’ya. Ka-video call n’ya ang kaibigang si Ronnie para magpaturo sa assignment. Ang lobo ay nangungulit kay Loida na pilit makipaglaro sa kanya. Huminto sa pagpapaliwanag si Ronnie. Tinaas ang cellphone. Lumabas ng bahay. Umakyat sa bubong ng bahay si Loida. Pero, ‘di pa rin gumagalaw si Ronnie. Lalakas pa ba ang internet signal ni Loida? Maipapasa pa kaya ni Loida ang assignment n’ya? Makakapaglaro pa ba si Loida at ang kanyang lobo?*

**Storyline**

Na-missed ni Loida um-attend sa online class dahil kaarawan n’ya ngayon. Nakita n’ya sa kanyang cellphone na may binigay na ABC assignment ang Professor n’ya na dapat ipasa ngayong gabi.

Sa loob ng bahay, tinawagan sa video call ni Loida si Ronnie na kaibigan at kaklase n’ya. Magpapatulong si Loida sa assignment dahil hindi n’ya alam kung saan magsisimula, kung sa A ba o sa Z?

Habang abala si Loida, tinali ng kangyang ina ang lobo sa kanyang kinauupoan para iregalo. Ang lobo ay may design na masayang clown. “Nay, bakit clown at hindi ‘yung si Cinderella?” “Anak, mas makabubuti ito sa’yo. Mas okay ng nakikita mo ang mga kamukha mo. Saka mas marami itong make up kesa kay Cinderella.” Sabay ngiti at umalis ang ina. Maya-maya ay nagkusang tumanggal sa pagkakatali ang lobo at lumipad tungo sa mukha ni Loida.

Pinansin ito ni Loida, hinawakan at tinitigan ang design na clown. Ngumiti s’ya, nilapit ang mukha n’ya sa lobo saka biglang tinapon sa likod n’ya. “Make up lang ang angat sa’yo pero mas maganda pa rin ako.” Dahil abala si Loida ay hinayaang n’yang lumipad-lipad ang lobo sa kanyang kuwarto.

Sa gitna ng pagpapaliwanag ni Ronnie, ay maya-maya umuuntog kay Loida ang lumilipad na lobo. Itinali ito ni Loida sa malayo pero muli itong nagkusang natanggal sa pagkakatali. Nainis si Loida kaya itinapon n’ya sa labas ng kan’yang kwarto ang lobo.

“Anong sunod sa C?” tanong ni Loida. Nahinto sa pagpapaliwanag si Ronnie. Ito’y nakanganga at nakatingin kay Loida. “Ahh, O. Tapos?” Nagstick ang video. “O ulit?” Ginaya ni Loida si Ronnie na nakanganga. Tinuktok n’ya ang cellphone para gumalaw si Ronnie pero hindi ito gumalaw, kaya, naisip n’yang nagstick ang video dahil sa hina ng internet signal sa kan’yang lugar.

Tinaas ni Loida ang cellphone pero walang nagbago sa itsura ni Ronnie. Tumingin s’ya sa pinto at naalala ang makulit na lobo. Kumuha s’ya ng karayom at lumabas ng kan’yang kuwarto. Binuksan ang pinto at bumungad sa kanya ang clown na design ng lobo. Tinusok n’ya ang lobo gamit ang karayom. Binitawan ang karayom.

Lumabas na s’ya ng bahay pero walang nagbago. Nagdesisyon s’yang umakyat sa bubong ng kanilang bahay nang gabing ‘yun at nakaupo na para bang nakadapong manok sa bubong.

Sinundan s’ya ng kanyang nanay at nakitang umakyat s’ya sa bubong nila. “Anong ginagawa mo d’yan? tanong ng kanyang nanay. “Ka-video call ko po si Ronnie. Tinatanong ko po ang sunod sa O.” “Madali lang ‘yan! Ang sunod ay M tapos sunod ay G. Para OMG na.” “Talino mo Nay, tapos anong sunod po?” “Di ko na alam, tanong mo na lang kay Ronnie.” Dahil dito, kumuha ng trampoline ang nanay para kung sakaling mahulog si Loida ay ligtas ang kanyang pagbabagsakan.

Pagkatapos mag-set up ng trampoline ay pumasok na sa loob ng bahay ang nanay. Sa sandaling ‘yun ay inaalog at itinataas ni Loida ang cellphone n’ya para makasagap ng malakas na signal.

‘Di na nakapagpigil ng tawa si Ronnie dahil sa kaibigang trying hard makasagap ng signal. Tumawa s’ya ng malakas habang nainis si Loida sa kanya. Nagpaliwanag si Ronnie sa kanya hanggang mapatawa n’ya rin si Loida.

Tumawa ng malakas si Loida at dahil dito ay nadulas sa kamay n’ya ang cellphone na hawak n’ya at tuloy-tuloy na bumagsak sa baba ang cellphone. Lumusong si Loida para habolin ang nahuhulog na cellphone n’ya.

Nasagip ni Loida ang cellphone at nahulog s’ya sa trampoline. Tumalbog si Loida sa trampoline at dahil madilim hindi nakita ni Loida at ng kanyang ina ang nakausling bakal ng trampoline sa gilid nito na s’yang binagsakan ni Loida.

Ang hugis ng bakal ay tulad sa hugis ng karayom kanina. Nag-glitch ang hawak-hawak na cellphone ni Loida habang tumatawa at umubo si Ronnie saka nagbalat-kayo bilang clown na kanina ay pinutok ni Loida sa lobo, sabay ngiti at sinabing “Laro tayo.”