*(Susundan ang magkahiwalay na buhay at timeline ng dalawang batang lalaki. Sa bawat talon, indicated kung sino ang susundan at ang edad niya sa bahaging iyon ng kuwento.)*

[ASH, 7] Hinihikayat si ASH ng kanyang amang si DARIUS na suotin ang Snow White costume na nasa harap nila. Para ito sa magiging theme ng birthday ni Ash. Hindi gaya ng tipikal na tatay na may baklang anak, suportado ni Darius kung ano man ang piliing landas ni Ash. Nahihiya man, nakangiting susuotin ni Ash ang costume. Naka-Snow White siya at Evil Witch naman ang ama nang datnan sila ni SYLVIA, ang nanay ni Ash. Ipaliliwanag ni Darius na habang bata pa ay dapat ipadama na nila kay Ash na tanggap nila siya. Hindi papayag si Sylviang Disney Princess ang theme ng birthday ng anak.

Lilipas ang ilang linggong paghahanda para sa kaarawan ni Ash. Muli’t muling ipaaalala ni Darius sa anak na mahal niya ito no matter what. Dadating ang birthday ni Ash at masusunod nga ang gusto ni Sylvia: isang Avengers-themed party. Panlalaki.

[BOY, 12] Ibang lugar, ibang panahon. Tawagin muna nating BOY ang pangalawang bida. Nakikipagbasag-ulo siya sa isang estudyanteng kaedaran niya sa kanilang bakuran. Tuwang-tuwang nanonood si BERTO sa gulong napasukan ng anak. Sa pakiwari niya kasi ay magiging ‘tunay na lalaki’ na ang binabae niyang anak kung magiging marahas. Pinabaranggay si Berto ng nanay ng nakasuntukan ni Boy. Paliwanag ni Berto e away bata lang iyon at natural lang na minsa’y nagkakapisikalan. Pagkauwi ng kanilang bahay ay hindi pakakainin ng hapunan ni Berto si Boy. Keri lang, wala rin namang gana si bagets.

Bakasyon bago mag-high school, mapapanood ni Boy si ECHO na naglalaro ng amateur boxing sa piyesta ng kanilang bayan. Namangha siya sa binatilyo. Makisig, malakas, at higit sa lahat, guwapo. Pagdating ng pasukan, kaklase ni Boy si Echo. Gagawin niya ang lahat para maging close sila. Nagpaturo siyang mag-boxing at lumalim ang kanilang pagkakaibigan dahil doon. Isang hapon, hinatid ni Echo si Boy sa bahay nito at akmang hahalik sa pisngi ni Boy.

[ASH, 11] Nagde-decorate ng asul na kwarto ang pamilya ni Ash bilang paghahanda sa nalalapit na panganganak ni Sylvia. (Makikitang kasama sa mga abubot ang kupas na polaroid photo ni Boy noong 9 y.o. ito.) Takot si Ash na baka mag-iba ang trato sa kanya ni Darius pagdating ng half brother niya sa buhay nila. Ipapangako si Darius na kahit stepson lang niya si Ash ay ituturing niya itong tunay na anak habangbuhay. Hindi nagtagal ay nanganak na nga si Sylvia. Masisilip ni Ash sa unang pagkakataon ang half brother niya na karga ni Darius sa pink-at-blung hospital nursery. Wala siyang naramdamang inggit o takot—pawang kagalakan lang. Magco-comment ang Lolo ng baby na dapat ay ilayo ito kay Ash dahil baka mahawa sa pagiging bakla ni Ash.

[BOY, 7] Nagpapausok sa ilalim ng puno ng manga si Berto. Parang galit na galit sa puno, nagbabanta. Maya-maya ay bababa ng puno ang hinihingal na Boy. Biglang nasa rural hospital na sina Boy at Berto, may xray ng abdomen ni Boy. May mga nginuya at nilulong toy soldiers sa tiyan ng bata. Paliwanag ni Berto ay immature kasi masyado ang anak kaya napahamak sa pagkain ng laruan. Matapos gamutin ng doctor si Boy ay didiretso ang mag-ama sa sementeryo. 7th death anniversary ng nanay ni Boy, kasabay ng kanyang 7th birthday. Ni minsan ay hindi pa nagdiwang ng kanyang kaarawan si Boy. Nang sila’y umuwi ay nagpakalango sa alak si Berto. Nasabi niyang kung siya lang ang nasunod 7 years ago eh sana ang asawa niya ang buhay at hindi si Boy. Sa edad ni Boy ay hindi pa niya alam kung gaano kasakit ang binitawang salita ng ama.

[ASH, 15] Ihahatid ni Darius si Ash sa biological dad nito para magbakasyon ngayong summer. Sinasabi ni Darius na walang dapat ikabahala si Ash dahil pamilya pa rin naman niya ang pupuntahan. Dadating sila sa bahay ni FERNAN, ang biological dad. Maiiwan na roon si Ash. Pailalim at pasimple sila kung magpasaring ng masasakit na salita lalo na si AMIRA, ang kanyang younger half sister. Walang tigil ang kantsaw kay Ash nina Fernan at Amira. Sasabihin ng mabait niyang stepmom na ganoon lang talaga: “The more you hate the more you love.” Ibig sabihin ba, puna ni Ash sa quote, ay katumbas ng hate ang love? Na different sides of the same coin lang sila?

Walang malay si Ash na ang dahilan ng kanyang bakasyon ay para ipa-check siya sa isang psychiatrist gawa ng kanyang kasarian. Nasa clinic na sila nang malaman ito ni Ash. Magwo-walk out siya at maglalakad nang maglalakad hanggang makarating sa terminal kung saan niya hihintaying sunduin ni Darius. Pauwi, sasabihin ni Ash kung gaano siya nasaktan sa trato ng tunay na ama. Sabik at curious si Darius malaman kung ano ang reaction ni Fernan noong makitang ganap nang bakla si Ash. Gustong malaman kung parang pinagsakluban ba ng langit si Fernan.

[ASH, 4] Unang Pasko kasama ang stepdad. Mabait si Darius kay Ash, sasabihin pang pwede siya nitong ituring na sariling tatay. Itong Christmas season din malalaman ni Darius na may namamagitan pa rin kina Sylvia at Fernan. Dahil sa natuklasan, may kung anong sumapi kay Darius. Pinapapili niya si Ash kung gusto ba nito ang baril o ballerina. Ilang ulit na pipiliin ng bata ang baril pero mali raw ito. Hanggan sa makumbinsi ang bata na ang ballerina ang gusto niyang regalo. Kukunan ni Darius ng picture si Ash na hawak ang ballerina. Medyo malambot ang pose ni Ash—hindi dahil bakla siya pero dahil bata siyang walang pake sa hitsura. Ulol na ulol si Darius kakaisip kung ano ang magiging reaction ni Fernan sa ‘tagilid’ na litrato ng anak.

[BOY, 16] Nagkukumpisal si Boy, binubuhos ang lahat sa kausap. Pero hindi pari ang kausap niya kundi si Echo boksingero, ang kanyang pinakamamahal. Lagi na silang palihim na nagkikita lalo pa’t ayaw ni Berto sa pag-iibigan nila.

Para itama ang kabaklaan ni Boy, pinapili siya ni Berto kung makikipag-sex sa isang bayarang babae o sasaktan ni Berto si Echo. Pipiliin ni Boy ang una. Mabait si CARLA, ang putang binayaran ni Berto. Nagtalik naman ang dalawa. After sex, pag-uusapan nila kung paanong sadyang hindi marunong magmahal ang mga ama, kung pagbabasehan ang buhay nila. Malalaman ni Boy na tinuloy pa rin ni Berto ang masamang balak kay Echo. Sa tulong ni Carla, mapapasakamay ni Boy ang isang baril. Papasok siya ng kwarto ni Berto na mahimbing ang tulog. Hawak ang baril, naiiyak na sasabihin ni Boy na “Hindi rin kita mahal, Pa.” Puputok ang baril. Magigising si Berto, aligaga sa narinig. Hahanapin kung saan nanggaling ang tunog.

[BOY, 9] Kalahok sa boyscout jamboree si Boy. May nabuong fight club ang mga bata sa jamboree. Siyempre, hindi roon makikilahok si Boy at magiging outcast siya. Pupunta siya sa isang tagong lawa. Titingnan niya ang repleksyon sa tubig, nakatitig lang, nang bigla siyang mahulog sa lawa. Hindi marunong lumangoy si Boy. Nalulunod na siya. Buti at sinagip siya ng isang batang sintanda niya. Si Ash! Dahil sa pagligtas kay Boy ay naging close ang dalawa sa jamboree. Walang malay na kahit magkaibang-magkaiba ang kanilang mga kwento ay pareho lamang ang mga ito.

Babalikan ang dalawang eksena. Una, mahuhuli ni Berto si Echo na hinalikan si Boy sa pisngi. Pagsasabungin niya ang dalawa at masayang manonood. Huli, malaki ang ngiti ni Darius nang piliin ni Ash ang ballerina. Ipapangako niya kay Ash na mamahalin unconditionally.

//WAKAS