Lesson 1 – Exercise 1

FIRE EXIT

Ni: Labingwalongpantig

TAUHAN: Kevin – Empleyado

Jonas – Kapwa empleyado.

TAGPUAN: Int. - Hallway ng Fire Exit - Tanghali.

ANG ENTABLADO: Fire Exit sign.

SINOPSIS: Dahilan sa nag-uumapaw na emosyon ni Kevin tumungo ito sa Fire Exit upang magpahupa ng sama ng loob. Papasok ang kaibigan nitong si Jonas nang may dalang tasa ng tsaa.

JONAS: Oh *Kevs*, uminom ka muna nito (sabay abot ng tasa kay *Kevin*) alam kong coffee person ka pero mukhang di mo na kailangan ng pampagising.

KEVIN: Ano ba yan? (Susulyapan ang tasa.)

JONAS: Green Tea.

KEVIN: Bakit may lumulutang na itlog ng palaka?

JONAS: Itlog ng palaka ka dyan? Chia seeds yan.

KEVIN: Bird feeds? Safe ba yan?

JONAS: Baliw! Safe yan. Basta inumin mo na lang. Para naman mabawasan ‘yang toxicity sa katawan mo ngayong araw.

(Tititigan ni *Kevin* ang loob ng tasa at tsaka marahang iinumin ang tsaa.)

KEVIN: Hindi ko naman gusto yung nangyari.

JONAS: Wala namang may gusto no’n−

KEVIN: Nabigla lang ako, napuno.

JONAS: Although, buti nga sa kanya, kasi kupal siya-

KEVIN: Nakakainis kasi yung ginawa niya.

JONAS: Halos lahat naman yata ng tao dito inis dun eh. Pero *Kevs*, alam mo sana ‘di mo na lang pinatulan.

KEVIN: Oo alam ko. Pero tao lang ako. Nakakalalaki na eh.

JONAS: Marami nang nagrereklamo sa kanya sa HR. Balita ko nga next week last day na nun. Nababaan na ng final warning pero umulit pa rin.

KEVIN: (Buntung-hininga.) Nasaan na daw ba siya?

JONAS: Ang alam ko nasa infirmary. ‘Wag mong alalahanin yun. Malayo naman sa bituka eh.

KEVIN: (Titingin sa ilalim, iinom ng tsaa, at magsasalita.) Hindi naman ako sensitibo at bayolenteng tao eh. Naubos lang talaga pasensya ko pre.

JONAS: Ano ba kasing ginawa sayo nun?

KEVIN: Kanina kasi sa elevator, nauna siya sa aking sumakay. Ang luwag luwag pa ng space tapos nung papasok na ako sinaraduhan ba naman ako ng pintuan ng elevator.   
JONAS: Seryoso? Oh, tapos?  
KEVIN: Tapos nakangisi pa si gago. Eh male-late na nga ako.   
JONAS: Gago ‘yun aah.  
KEVIN: Hindi na ako pwedeng ma-late kasi bababaan na ako ng memo. Mavo-void yung application ko for promotion.  
JONAS: Oo nga pala, this week na yung announcement tungkol diyan.

KEVIN: Hindi ko naman kasi kasalanan kung bakit ako na-late eh.

JONAS: Bakit ka ba kasi na-late?

(Magkakatitigan ang dalawa sabay iwas ng tingin si Kevin at magsasalita.)

KEVIN: Eh yung matagal kong hinintay na jeep may sumakay na iba. Wala na nga akong masakyan, malala pa yung traffic.

JONAS: Eh ikaw naman kasi, sana gumising ka nang maaga para hindi ka nahihirapan sumakay.

(Sasagutin ni Kevin si Jonas nang sarkastiko.)

KEVIN: Pre, alam mo bang gumising ako ng 4 am, umalis ng bahay ng alas-singko para sa 9 am na shift tapos dadating ako ng alas-diyes?!

JONAS: Grabe, ang hassle. Hindi na talaga biro yung ineffective transportation system sa Pinas.

KEVIN: Sinabi mo pa. Tapos mayroon pang government official na nagsabing walang namamatay sa traffic.

JONAS: Patawa talaga.   
KEVIN: Nabasa mo ba yung news about sa namatay na pasyente kasi hindi makadaan yung ambulansiya sa gitna ng EDSA?

JONAS: Oo nabasa ko nga yan.

KEVIN: Literally and figuratively nang nakakamatay ang traffic tapos yung ibang politician walang alam na project kundi basketball court at butasin yung mga kalsadang hindi naman sira.

JONAS: Wala na silang pag-asa pre.

KEVIN: Parang mga hayok sa jack hammer at drill.

(Tutunog ang cellphone ni Jonas. Babasahin nito ang SMS galing sa admin.)

JONAS: Oh paano ba yan. Nagpapameeting yung admin. May “surprise” fire drill daw mamaya.

KEVIN: Surprise, tapos in-announce? Sige mauna ka na, sunod ako. Ubusin ko lang ‘to. (Lalabas si Jonas ng stage. Lights off.)