INT. SALAS NG APARTMENT – GABI

Nakaupo si Rina, 25, mestiza, sa isa sa dalawang monoblock na upuan sa apartment n’ya. Kakalipat lang n’ya sa studio type unit na ‘yun. Hindi pa ayos ang apartment, may mga kahon pang hindi nabubuksan. Sa harap n’ya, nakaupo sa isa pang monoblock na upuan ang kanyang nobyong si Jules, 26, moreno.

JULES

Alam ko na kung bakit gusto

mong makipag-usap ngayon.

RINA

Anong ginawa mo, Jules?

JULES

Sorry, sorry…

Maiiyak na si Jules.

JULES

Ginawa ko ‘yun kasi nasaktan mo ako.

Mas gusto kong maramdaman ‘yung

pagsisisi kesa ‘yung galit. Gusto kong

maramdaman na ako ‘yung mali.

RINA

Ano bang ginawa ko?

JULES

Ang sakit mo kasing magsalita, Rina.

Sobra.

RINA

Ang tagal na nung away natin.

Akala ko tapos na ‘yun, akala ko

inaayos na natin?

JULES

Akala ko din. Pero hindi e, hindi

ko nakalimutan.

RINA

Ako pa pala ‘yung may kasalanan noh?

JULES

Hindi, ako. Kasalanan ko.

RINA

At akala mo ba hindi ko ‘to malalaman?

Ang dami kong kaibigan sa company n’yo.

JULES

Sorry. Sorry talaga, Rina.

Sandaling katahimikan.

JULES

Akala ko magi-guilty ako kapag nalaman mo

pero ngayong kaharap kita, walang guilt.

Hindi ko pinagsisisihan ‘yung ginawa ko.

Iiyak nang mas malakas si Jules. Nabigla si Rina pero kalmado lang s’ya.

RINA

I guess ito na ‘yun.

Sandaling katahimikan.

JULES

Pwede ba kitang yakapin?

Titingin lang si Rina kay Jules. Yayakapin s’ya ni Jules nang mahigpit bago ito lumabas ng apartment.

Wala na si Jules. Doon lang iiyak si Rina. Papalakas hanggang sa wala na s’yang marinig.

WAKAS